Cap de setmana faller amb la Cavalcada de l’Humor, la inauguració de l’Exposició del Ninot i la signatura en el Llibre d’Honor
2025-07-24

Totalment immers en la festa fallera després de l’Exaltació de les Falleres Majors, Burjassot celebrarà, el pròxim cap de setmana, diferents actes que ompliran d’humor i crítica els seus carrers, dels ninots més ben fets la Casa de Cultura i de solemnitat i emoció l’Ajuntament amb la signatura en el Llibre d’Honor.

L’activitat començarà el dissabte 5 de març, a les 18.00 hores, amb la Cavalcada de l’Humor en la qual les 13 comissions falleres de Burjassot lluiran les seues millors disfresses, la seua crítica més mordaç i les seues ganes de tornar a viure unes Falles amb la major intensitat possible. La cavalcada avançarà pel recorregut habitual, des de la Plaça Sequera, passant per Rubert i Villó i encarant el carrer Colón fins a arribar finalmenr a la Plaça de l’Ajuntament, on grans i menuts acabaran de gaudir d’una vesprada d’humor i riures.

Un dia més tard, el diumenge 6 de març, a partir de les 11.30 hores, el punt de trobada serà l’Ajuntament de Burjassot on els màxims representants de la festa fallera de 2022 estamparan la seua signatura en el Llibre d’Honor del Consistori. A més, en aquest acte també es procedirà a posar les insígnies de l’Ajuntament als nous delegats i es nomenarà l’alcalde de Burjassot, Rafa García, Faller d’Honor.

A continuació, tots els presents es desplaçaran fins a la Casa de Cultura on tindrà lloc la inauguració de l’Exposició del Ninot 2022. La mostra es podrà visitar de dilluns a divendres, en horari de vesprada, fins al 14 de març, dia en què les comissions falleres de Burjassot els recolliran per a procedir a la seua plantà.